সাতকড়ার ব্যবহার : প্রবাসী অধ্যুষিত সিলেট বিভাগের প্রায় প্রতিটি মানুষের কাছে সাতকড়া অতি পরিচিত এক নাম। মানুষের খাদ্যতালিকার বাড়তি আকর্ষণ হিসেবে সাতকড়া স্বমহিমায় ভাস্বর। এখানকার প্রতিদিনের রান্নায়, বিশেষ করে মাংস জাতীয় তরকারি রান্নায় ‘সাতকড়া’ অবশ্যই অপরিহার্য। মূলত সাতকড়া আর গরুর পায়ের হাড় দিয়ে জনপ্রিয় খাট্টা (ঝোলযুক্ত টক) তৈরি করা হয়। এ ঝোলযুক্ত টক একবার খেলে তা বারবার খেতে ইচ্ছে হয়। এ ছাড়া মাংসের ভুনায় সাতকড়া মিশ্রিত করলে এক অভাবনীয় স্বাদ পাওয়া যায় যা বর্ণনা করা দুষ্কর। তাই সতকড়া ছাড়া অধিকাংশ খাদ্যবিলাসী মানুষের রসনা বিলাসই যেনো অসম্পূর্ণ। বড় আকারের মাছ ও মাংসের তরকারিতে স্বাদ বাড়াতে ‘সাতকড়া’ ব্যবহার করা অতীব প্রয়োজন। শৌখিন পরিবারের সদস্যদের জিবে টলমল পানি আনে এই সাতকড়া। সিলেটের বহু পাকা রাঁধুনি মাংস বা মাছের তরকারিতে এই সাতকড়া ব্যবহার করে অতিথিকে খাইয়ে চমক দেখিয়ে থাকেন। আবার সিলেটের অনেক পরিবার নিত্যদিনের তরকারিতেও তা ব্যবহার করে থাকে। আবার এই সাতকড়া দিয়ে তৈরি করা হয় ভিন্ন রকমের আচার। এসব আচার বিক্রি করা হচ্ছে দেশের বাজারে। আবার লেবুর মতো এসব আচার ভাতের সাথে মিশিয়ে খাওয়ার মজাই আলাদা।